李真狂過盧溪盧溪慮其狂之無所歸作狂語箴之
作者：王庭珪
朝代：宋

paragraphs: 江南有狂客，氣欲横九州。
朝爲長安市上遊，暮出簀中思報仇。
皇天恐爾狂不休，囚鏁置之東海頭。
盧溪爲脫千金裘，換酒仍作商聲謳。
醉來騎折六龍背，醒後槌碎黄鶴樓。
摩霄拔劍斫月窟，何如投筆亦封侯。
白晝殺人誇意氣，何如煙雨卧漁舟。